**EWOBOX – prepoj sa a buď súčasťou obrazu**

*Zdroj: Enviromagazín č. 6/2020*

*V jednotlivých číslach Enviromagazínu sme vám počas roka predstavovali nový portál environmentálnej výchovy (EV). Vysvetlili sme, ako vznikol a kam smeruje, aké sú jeho pravidlá a zásady, v čom vám môže pomôcť a čo môžete získať ako bežný používateľ, ako učiteľ či ako pracovník envirovýchovnej organizácie. Na záver našej série rozhovorov vás pozývame, aby ste sa pripojili k sieti ľudí, organizácií a informácií, a tak sa stali súčasťou obrazu o EV.*

**Prečo je to dôležité?**

Z jednoduchého dôvodu: čím viac o sebe vieme, čím viac informácií o environmentálnej výchove zdieľame, tým viac môžeme vzájomne rásť, učiť sa, spolupracovať a spoločne zvyšovať kvalitu EV na Slovensku. Každý z nás je jedným dielikom puzzle, ktorý sa musí spojiť s ostatnými, aby vznikol výsledný obraz. EWOBOX ponúka viacero možností, ako sa prepojiť. Vyberte si tú, ktorá vám najviac pasuje.

**Ako sa môžem prepojiť?**

Aj my sme si kládli túto otázku, pretože na zabezpečenie neustáleho toku aktuálnych informácií o EV do EWOBOXu aj z neho je to kľúčová otázka. Napojiť sa na tento tok môžete z oboch strán – ako aktívny prispievateľ, keď informácie **vkladáte** a pasívny prijímateľ, keď informácie **čerpáte**. Ponúkame tradičné spôsoby, ako to docieliť:

Vkladajte informácie – zaregistrujte sa, vyplňte svoj profil na úrovni skúsený alebo profesionál a publikujte články, upozorňujte na blížiace sa udalosti, zverejňujte výzvy, zdieľajte informačné zdroje, propagujte ponuku svojich aktivít v EV.

Čerpajte informácie – ak vám vyhovuje občasný náhľad do problematiky EV, potom stačí keď sem-tam zavítate na EWOBOX ako návštevník. Ak však chcete byť pravidelne informovaní a nechcete, aby vám niečo uniklo v oblastiach, ktoré vás zaujímajú, potom je ideálnou voľbou zaregistrovať sa. Jednoduchou registráciou automaticky získavate status začiatočník. To vám umožňuje nastaviť si vlastné preferencie a zasielanie pravidelných informačných mailov podľa zvolených záujmov, t. j. odoberanie aktualít priamo do vašej e-mailovej schránky.

**Dá sa to zjednodušiť?**

Áno. Neustály tok aktuálnych informácií môže byť zabezpečený iba ich neustálym vkladaním do portálu a čerpaním z neho. Ruku na srdce, kto má čas stále myslieť na EWOBOX ako my? Preto vám ponúkame „zlepšováky“, ktoré ušetria váš čas a energiu a umožnia vám zostať v neustálom spojení. Najmä ak ste členom väčšej organizácie so širokým záberom aktivít, vlastným webovým sídlom a sociálnymi sieťami, ktoré treba živiť.

Vkladajte informácie – v zmysle hesla „raz pridaj, viackrát zdieľaj“ umožňujeme nastavenie automatického publikovania vybraných informácií (článkov, udalostí) z vašej stránky na EWOBOX. Riešenie si vyžaduje individuálny prístup a je zväčša šité na mieru organizácie. Pracujeme však aj na vývoji univerzálneho modelu na báze open API. V prípade záujmu nás kontaktujte na info@ewobox.sk .

Čerpajte informácie – ponúkame vám moderný nástroj na odoberanie informácií prostredníctvom tzv. widgetu. Je to krátky kód, ktorý keď vložíte do vašej stránky, automaticky natiahne aktuálne články a udalosti z EWOBOXu. Zvládnete to aj sami alebo s pomocou vášho informatika. Tak budete stále v obraze a zároveň podporujete EWOBOX a jeho zámer šíriť a zdieľať informácie o EV. Viac o možnostiach widgetov nájdete na: <https://www.ewobox.sk/pre-vyvojarov>.

**Čo sa deje s informáciami vo vnútri?**

Predstavte si **filter**, ktorým sa preosievajú a triedia všetky informácie vkladané do EWOBOXu. Z filtra potom vypadávajú informácie podľa toho, čo práve hľadáte a čo vás zaujíma. Inými slovami, každému prichádzajúcemu obsahu (článku, udalosti či publikácii) sú priraďované kľúčové slová. Zároveň si každý používateľ nastavuje svoje kľúčové slová ako oblasti, ktoré ho zaujímajú. Vytvára si teda vlastný filter, cez ktorý k nemu putujú žiadané informácie (napr. formou informačných mailov). Takto dochádza k prepojeniu prispievateľov na jednej strane a prijímateľov informácií na druhej strane systému. EV tak môže byť adresnejšia, jedinečná a individuálna pre každého.

**Ako môžem EWOBOX podporiť?**

Pomôžte nám vytvárať nové cesty, ktorými budú prúdiť informácie. Využite na to rôzne príležitosti a nástroje (články, inforgrafiky, logá a bannery, promotexty, widgety), ktoré nájdete na: <https://www.ewobox.sk/propagacne-materialy>. Publikujte alebo zdieľajte informácie o EWOBOXe v médiách a na sociálnych sieťach, hovorte o ňom na seminároch a konferenciách, prezentujte ho na webových stránkach a portáloch. Pripojte sa k nám.

EWOBOX sa realizuje vďaka podpore a spolupráci zhruba dvadsiatich štátnych a  mimovládnych organizácií pôsobiacich v environmentálnej výchove naprieč rezortmi.

**Text:** Pracovný tím EWOBOXu